ไฟแนนซ์ทูเดย์
&#8220;แรงของปลาอยู่ที่หาง กำลังของคนอยู่ที่ใจ&#8221;
18 ก.ย. 2555

“แรงของปลาอยู่ที่หาง กำลังของคนอยู่ที่ใจ”
...กรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ ยิ้มแก้มปริหลังจากประสบความสำเร็จอย่างสูง จากการออกหุ้นกู้ไม่มีหลักประกันไม่ด้อยสิทธิ (Senior Unsecured Bond) สกุลเงินเหรียญสหรัฐ อายุ 5 ปี จำนวน 500 ล้านเหรียญสหรัฐ ที่จ่ายอัตราดอกเบี้ย 3.375% โดยจ่ายดอกเบี้ยทุก6 เดือน ที่เปิดขายให้กับนักลงทุนสถาบันในต่างประเทศ โดยธนาคารไทยพาณิชย์ สาขาฮ่องกง 
เพราะปรากฏว่า ได้รับการตอบรับอย่างท่วมท้น มียอดจองซื้อสูงกว่ายอดที่จัดสรรถึง 4.6 เท่า นี่คือสิ่งที่ตอกย้ำความเชื่อมั่นของนักลงทุนสถาบันต่างประเทศ ที่มีต่อความแข็งแกร่งทางการเงินของธนาคารไทยพาณิชย์ได้เป็นอย่างดี 
นักลงทุนสถาบันที่ให้ความสนใจและจองซื้อหุ้นกู้เป็นกลุ่มเอเชีย 73% และยุโรป 27%
...โอยตายแล้วคุณขา ประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ออกมาบอกชัดจนอกสั่นขวัญผวา ว่า กรณีน้ำท่วมใน จ.สุโขทัย พื้นที่เขตภาคเหนือและภาคกลางหลายจังหวัด ยังไม่เข้าข่ายภัยพิบัติของกองทุนส่งเสริมการประกันภัยพิบัติ 5 หมื่นล้านบาท ใครที่ซื้อกรมธรรม์จึงไม่ได้รับความคุ้มครอง
อย่าเถียงๆ เลขาฯ คปภ. บอกว่า แม้ว่ามีการประกาศเป็นเขตภัยพิบัติในหลายพื้นที่ แต่การประกาศดังกล่าวเป็นของหน่วยงานท้องถิ่น คือ สำนักงานป้องกันและบรรเทาสาธารณภัยในระดับจังหวัด ที่ต้องประกาศเพื่อความสะดวกในการให้ความช่วยเหลือเท่านั้น
ประชาชน หรือเอกชนซื้อประกันน้ำท่วมไว้ จึงไม่ได้รับการคุ้มครอง เพราะหากเป็นน้ำท่วมตามธรรมชาติ เกิดขึ้นเป็นประจำกรมธรรม์ประกันภัยพิบัติจะไม่คุ้มครอง...